जेट स्ट्रीम () ऊपरी वायुमंडल में चले वाली बहुत तेज हवा के धारा हईं जे सकेत आ लहरदार रस्ता पर चले लीं। पृथिवी के ऊपरी वायुमंडल में साधारण तौर पर बहे वाली हवा सभ के जियोस्ट्राफिक हवा कहल जाला, इनहने के बहुत सकेत पट्टी के रूप में कंसंट्रेट हो के बहे वाला रूप जेट धारा हईं, जबकि ऊपरी हवा सभ के आम बहाव ध्रुवन के इर्द-गिर्द पछुआ लहरदार हवा के रूप में होखे ला जिनहन के रॉस्बी वेव कहल जाला। इहे हवा सभ जब बहुत सकेत, कम चौड़ाई आ बहुत कम मोटाई के बहुत तेज बहे वाली धारा के रूप में बहे लागे लीं तब इनहन के जेट स्ट्रीम कहल जाला। पृथिवी के अलावा कुछ अउरी ग्रहन के वायुमंडल में भी जेट स्ट्रीम सभ के अनुमान लगावल गइल बाटे।